琅琊行
作者：郭祥正
朝代：宋

paragraphs: 琅琊異他山，坡陀晦諸峰。
惟有山下水，其源與天通。
尋源見樓閣，鴛瓦青重重。
寶鏡遞華燈，空巖散疏鐘。
薫成香積界，回首非塵籠。
陽冰俗篆未足數，禹偁八詠元無功。
我來獨酌惜已晚，醉倒不見歐陽公。
摩挲蒼崖讀舊記，誰掣玉索纒蛟龍。
不憂石泐解磨滅，斯文自與元氣同。
徘徊落日跨馬去，老松爲我搖悲風。